נישואין לבני אותו מין הוכרו עד כה ב-15 מדינות, מהן, ב-2 הם עדין טעונים אישור סופי (אנגליה, צרפת ואורגוואי). בשלוש מדינות נוספות (ארצות הברית, מכסיקו וברזיל) הם אפשריים רק בחלק משטחי המדינה. רישום זוגיות לבני אותו מין הוכר עד כה ב-20 מדינות (כולל ה-2 שעומדות לאשר נישואין מלאים) ובשני איים אוטונומיים הקשורים לאנגליה (האי מאן וג'רסי). בסך הכל מדובר ב-34 מדינות שמאפשרות מיסוד זוגיות של בני אותו מין.
כך עולה מהמידע שריכז אתר מפת חופש הנישואין בעולם שהעלתה לאחרונה עמותת חדו"ש לחופש דת ושוויון. כתובת האתר: http://marriage.hiddush.org.il/ כתובת הסקירה על מיסוד זוגיות של בני אותו מין באתר: http://marriage.hiddush.org.il/about/same-sex-marriage. חדו"ש מפיצה את המידע לרגל הדיון שהתפתח בימים האחרונים בנושא מיסוד זוגיות לבני אותו מין בישראל.
מנכ"ל עמותת חדו"ש לחופש דת ושוויון הרב עו"ד אורי רגב אמר בתגובה ש"גם בנושא חופש הנישואין לבני אותו מין כמו בעניין חופש הנישואין הכללי ישראל מפגרת בשנים רבות אחרי העולם הנאור". לדברי רגב, הפתרון ברור: "יש להעביר בישראל חוק נישואים אזרחיים לכל שיאפשר נישואים של בני אותו מין. לממשלת נתניהו - לפיד אסור לפספס את ההזדמנות ההיסטורית שניתנה לה", אמר.